Gregor József (operaénekes)

Gregor József (Rákosliget, 1940. augusztus 8. – Szeged, 2006. október 27.) Kossuth- és Liszt Ferenc-díjas magyar operaénekes (basszus), érdemes és kiváló művész, a Szegedi Nemzeti Színház és a Halhatatlanok Társulatának örökös tagja.

Életpályája

A kezdet 

Gregor József vegyésznek készült, de terveibe beleszólt az 1956-os forradalom. Nem akart énekes lenni, de tíz éven át tanult hegedülni. Énekére a rákosligeti katolikus templomban figyelt fel egy zenetanár, amikor Gregor a disszidált kántor helyett énekelt.

1957. február 5-én felvételizett a konzervatóriumba. 1957 és 1959 között a budapesti Bartók Béla Zeneművészeti Szakiskola tanulója, de tanulmányait három év után félbehagyta.

1959-ben felvették a Liszt Ferenc Zeneművészeti Főiskola ének tanszakára, de a maga sajátos és nem mindig a jó modor diktálta stílusa miatt mindkét iskolájából, a konzervatóriumból és a Zeneakadémiáról eltanácsolták. A Liszt Ferenc Zeneművészeti Főiskolán Rösler Endre volt a mestere. 1959-ben a budapesti Operaházba ment próbaéneklésre, de leállították Gremin áriája éneklése közben.

1959 és 1963 között a Magyar Néphadsereg Művészegyüttesének tagja.

Szeged, Győr, Amerika 
1963-ban Szegedi Nemzeti Színházba ment próbaéneklésre, ekkor figyelt fel tehetségére és énektudására Vaszy Viktor karmester-igazgató, aki biztatta, hogy képezze a hangját, s azonnal szerződtette. 1964 és 1988 között a szegedi társulat énekese volt. Első szerepe A varázsfuvolából Sarastro.

1976-tól rendszeresen vendégszerepelt a Magyar Állami Operaházban is. (Kezdetben motorkerékpáron tette meg oda-vissza az utat.)

Az 1988–89-es évadban a Győri Kisfaludy Színház tagja volt.

1989 és 1991 között a Szegedi Nemzeti Színház operatagozatának igazgatója.

Az Egyesült Államokban az 1980-as évek végén mutatkozott be a portlandi operában. Itt 2002-ig gyakori vendég volt. Többször szerepelt a Houston Grand Operában. 1994–1995-ben a New York-i Metropolitanben tizennyolc alkalommal lépett fel, három szerepben: 1994. október 19-én debütált a Figaro lakodalma Dr. Bartolójaként, a papot énekelte Sosztakovics A mcenszki járás Lady Macbethjének Met-beli bemutatóján, és Dulcamara doktort a Szerelmi bájitalban.

Tizenöt éven át énekelt különböző külföldi színpadokon.

Egyforintos rendezés 
2003-ban, 63 évesen debütált rendezőként, Verdi Don Carlosát vitte színre.
A munkát egy forintért vállalta, amit a Szegedi Nemzeti Színház siralmas anyagi helyzete indokolt.

Vaszy Viktor 
„Vaszy Viktor vett oda 1963-ban Szegedre, tőle tanultam mindent. Mint jó apától pofont is kaptam, simogatást is. Simogatást ritkábban, de ha mégis, nagyon meg voltam hatva tőle. Vaszy Viktor megtanított a munka szeretetére, a pontosságra, hogy »befektetés« nélkül nem várható eredmény. Hogy magas színvonalú előadás csak szigorú, alapos próbafolyamat után jöhet létre. Hogy a művészetben sincsenek véletlenek.”

„Ha azt mondta volna, fessük be az eget, nem azt kérdeztük volna, hogy hogyan, hanem azt, hogy milyen színűre.”

Gárdony 
A gárdonyi kis nyaralóban szívesen időzött, sokszor innen járt fellépni is, Pestre, Szegedre. Nagyon szeretett ott szerepet tanulni. Hajnalban kiült a teraszra, nézte a kertet, memorizálgatott és élvezte a nyugalmat, a csendet. Ez jelentette számára a legnagyobb kikapcsolódást.

Családja 
Felesége, dr. Takács Mária (Marika) orvosi hivatását adta fel – már mindketten válás után voltak, amikor megismerkedtek –, hogy férjét segítse munkájában. Lányai Gregor Bernadett színésznő és Beáta.

Halála 
Gregor József 2006 szeptemberében bejelentette: nem vállal több fellépést, sem színházban, sem koncerten. Egy hónappal később, október 22-én Magyar Köztársasági Érdemrend középkeresztje a csillaggal (polgári tagozat) kitüntetésben részesült, amelyet állapota miatt felesége vett át. Gyomorrákkal küzdött. Súlyos betegséget követően 2006. október 27-én hunyt el. A szegedi Belvárosi Temetőben nyugszik.

Főbb szerepei 
 Tevje (Hegedűs a háztetőn)
 Sarastro (A varázsfuvola)
 Falstaff (Falstaff)
 Mefisztó (Faust)
 Ozmin (Szöktetés a szerájból)
 Borisz Godunov, Varlaam (Borisz Godunov)
 Pomádé király (Pomádé király új ruhája)
 Don Pasquale (Don Pasquale)
 Don Magnifico (Hamupipőke)
 Don Alfonso (Così fan tutte)
 Leporello (Don Giovanni)
 Dulcamara (Szerelmi bájital)
 Gremin (Anyegin)
 Banquo (Macbeth)
 Fiesco (Simon Boccanegra)
 II. Fülöp király (Don Carlos)

Tulajdonképpen zenei mindenevő volt. Opera- és oratóriumszerepek tömege mellett énekelte a Hegedűs a háztetőn Tevjéjét, Jerome Kern Paul Robesontól ismert Mississippi-dalát, énekelt operettet, sanzont, mindenfélét. A sanzonok közül talán kiemelkedik a világhírű Comme d'habitude / My Way című dal egyik magyar változata (Az én utam), melynek szövegét Ruszanov András írta. A dalból Gregor József előadásában 1996-ban készült lemezfelvétel Wolf Péter rendezésében.

Önmagát buffóbasszistának tartotta. Az általa oly sokra tartott művészi kisugárzás és drámai erő, hit a zenében és az életben minden alakításában és megszólalásában megjelent. Mint Falstaff, Ozmin, Bartolo, Pomádé király és a többi buffószerep alakítója ellenállhatatlanul mulatságos és lenyűgöző volt.

Kitüntetései 
 Liszt Ferenc-díj (1974)
 Érdemes művész (1979)
 Kiváló művész (1983)
 SZOT-díj (1987)
 Erzsébet-díj (1987)
 a Szegedért Alapítvány fődíjasa (1991)
 a Szegedi Nemzeti Színház örökös tagja (1991)
 Gárdony díszpolgára (1995)
 Örökös tag a Halhatatlanok Társulatában (1997)
 Inter-Lyra-díj (1998)
 Kossuth-díj (1999)
 Dömötör-díj (2001)
 Budapest XVII. kerületének díszpolgára (2001)
 Székely Mihály-emlékplakett (2002)
 Szeged díszpolgára (2003)
 Dömötör-életműdíj (2005)
 A Magyar Köztársasági Érdemrend középkeresztje a csillaggal (2006)
 Aszófő díszpolgára (2006)
 A Magyar Állami Operaház örökös tagja (2020) /posztumusz/

Emlékezete 

 Szeged díszpolgáraként díszsírhelyen nyugszik a szegedi belvárosi temetőben. 
 2007. szeptember 1-jén az ő nevét vette fel a rákosligeti Hősök Terei Általános Iskola, ma Gregor József Általános Iskola.
 Szegeden a Fő Fasori Általános Iskola, a művész emlékére 2008 szeptemberétől a Gregor József Általános Iskola nevet viseli.
 Hollósi Zsolt Gregor címmel könyvet írt róla.
 Emléktáblát avattak tiszteletére a Szegedi Nemzeti Színház falán 2006 decemberében.
 A Szegedért Alapítvány Művészeti Kuratóriumának díja 2007-től a Gregor József-díj elnevezést kapta.
 Alapítványt hoztak létre Gregor József emlékének őrzésére; a civilszervezet célja az évenkénti Gregor-aranygyűrű átadása, gálakoncertek szervezése és iskolásoknak szóló dalversenyek rendezése.
 2010-ben Szegeden, a Dóm téri nemzeti emlékcsarnok nyugati térfalánál helyezték el bronz mellszobrát, mely Bánvölgyi László alkotása.

Kötetei 
  
 Zenei ki mit főz? Muzsikus szakácskönyv; többekkel, szerk. Bozóki János, Dózsa György, Tomaj Zsuzsa; Zeneműkiadó, Bp., 1983
Gregor József–Varga Antal: Ízről-ízre. Szakácskönyv; JATE, Szeged, 1988

További információk 
 Hollósi Zsolt: Gregor; közrem. Gyémánt Csilla; szerzői, Szeged, 2008
Életrajza Szeged honlapján
 Életrajza a Magyar Rádió honlapján
 A Szegedi Nemzeti Színház honlapja
 Midgette, Anne: Jozsef Gregor, 66, Bass-Baritone Known for Compelling Portrayals, Dies = The New York Times 2006. október 31. (Hozzáférés: 2019. június 8.)
 Az Index gyászhíre életrajzzal
 gyászhír
 Ezentúl csak felvételekről…
 Gregor József
 Gregor József részvétkönyve
 Felavatták Gregor József szobrát, Délmagyar 2010. augusztus 9.
 Az én utam
 Országos Gregor József Énekverseny, Székesfehérvár, 2008 óta

Jegyzetek 

1940-ben született személyek
2006-ban elhunyt személyek
Magyar operaénekesek
Kossuth-díjasok
Basszusok
Rákosmentiek
Szegediek
A Halhatatlanok Társulatának örökös tagjai
Liszt Ferenc-díjasok
Szeged díszpolgárai
Erzsébet-díjasok
SZOT-díjasok
A Magyar Népköztársaság Kiváló Művésze díjasok
A Magyar Népköztársaság Érdemes Művésze díjasok
A Szegedi Nemzeti Színház örökös tagjai
Gárdonyiak
Rákban elhunyt személyek